Aġġornat: "Irridu nibnu ekosistema li tappoġġja lin-negozji"- Il-PM Abela Jgħid dan waqt li jniedi l-viżjoni ekonomika għall-10 snin li ġejjin Miktub minn Claudio Coleiro L-10 snin li ġejjin se jaraw lil Malta ssir ċentru ta' eċċellenza mill-aqwa mhux biss fl-Ewropa iżda wkoll fid-dinja. Dan iddikjarah il-Prim Ministru Robert Abela meta nieda l-viżjoni ekonomika ta' Malta sal-2031 li hija bbażata fuq ħames pilastri ewlenin li huma: il-kwalità tal-ħajjja, l-infrastruttura, l-edukazzjoni, il-governanza tajba u l-ambjent. Huwa beda biex qal li f'dawn l-aħħar xhur, minħabba l-pandemija tal-Covid-19, għaddejna minn bosta sfidi u kien żmien iebes iżda kellhom jittieħdu d-deċiżjonijiet. Qal li dak li rajna fl-aħħar ġimgħat kienu sinjali pożittivi, b'Malta tkun wieħed minn tliet pajjiżi Ewropej fejn ir-rata ta' impjieg żdied fl-2020. Dr Abela tenna li ħafna negozji qegħdin jargumentaw li waħda mill-akbar sfidi li għandhom hi li mhux isibu biżżejjed ħaddiema. Kien hawn fejn semma li l-qgħad issa qiegħed fil-livell ta' qabel il-pandemija u li l-Prodott Domestiku Gross għall-ewwel kwart ta' din is-sena kien aktar minn dak tal-istess kwart ta' qabel il-pandemija. Huwa sostna li r-reżiljenza tal-ekonomija waqt il-pandemija wriet li rnexxielna nibnu sistema ekonomika sostenibbli u b'saħħitha. Qal li dan huwa attribwit bl-investiment li sar fin-nies, il-fatt li dan huwa Gvern pro-business u pro-market u li l-viżjoni ħolistika tal-Gvern taħseb għall-interessi ta' kulħadd. Il-Prim Ministru Robert Abela nnota wkoll kif il-fiduċja li rnexxielna niksbu fl-aħħar snin, wasslet għal żieda ta' kważi 5,000 negozju ġdid fl-2020. Dan filwaqt li kompla jgħid li n-negozji jafu li dan il-Gvern huwa warajhom u magħhom. "Irridu nibnu ekosistema li tappoġġja lin-negozji" Fid-diskors tiegħu, il-Prim Ministru qal ukoll li biex inkomplu nżommu jew intejbu s-suċċess ekonomiku li qed jesperjenza dan il-pajjiż, iirridu naħdmu għal qabża fil-kwalità. Hawn, il-Prim Ministru rrikonoxxa li dan ma jfissirx li dak kollu li sar sa issa jitpoġġa fil-ġenb iżda l-ħidma trid tkompli biex ma jkunx hemm piż bla bżonn fuq l-investituri u min iħaddem. "Dan billi nżommu t-taxxi baxxi u noffru appoġġ lin-negozji meta u fejn ikun hemm bżonn. Irridu nibnu ekosistema li tappoġġja lin-negozji, u fejn it-tagħlim ikun proċess kontinwu." "Huwa permezz ta' sistema edukattiva dfferenti li nistgħu nibnu ekonomija fejn titjieb il-kwalità tal-ħajja. Biex il-pagi f'pajjiżna jikkonverġu u jibdew jaqbżu dawk fl-Ewropa, irid ikollna l-aqwa ħaddiema b'ħiliet. B'ħaddiema iktar produttivi, il-kumpaniji jistgħu joffru aktar flessibilità u kundizzjonijiet tax-xogħol aħjar," qal il-Prim Ministru. Fir-rigward tal-ambjent, huwa qal li fadal xi jsir, bil-kwistjoni tat-tibdil fil-klima tista' toffri sfida akbar. Qal ukoll li l-bidliet li jridu jsiru biex inkunu 'carbon neutral' irridu nimbarkaw fuq snin ta' investiment li joħolqu opportunitajiet kbar għan-negozji eżistenti u prospettivi. Huwa temm jgħid li s-suċċess ekonomiku li ksibna, se jippermetti illi l-investiment li hemm bżonn isir, isir.